
SEGÉDANYAG

AZ ÖNKORMÁNYZATI KÉPVISELŐK ÉS A POLGÁRMESTEREK

ÖSSZEFÉRHETETLENSÉGI, MÉLTATLANSÁGI
SZABÁLYAINAK ALKALMAZÁSÁHOZ


Az összeférhetetlenség jogintézményének célja a pártatlan, befolyástól mentes önkormányzati döntéshozatal feltételeinek biztosítása azzal, hogy a jogalkotó meghatározza azokat a tisztségeket, tevékenységeket, helyzeteket, melyeknek betöltése, fennállása esetén ez a célkitűzés nem biztosítható.
Az összeférhetetlenség jogintézményével a jogalkotó – a közélet tisztasága érdekében – kizárni kívánja a különböző okból össze nem egyeztethetőnek, nem folytathatónak ítélt tevékenységek együttes gyakorlását.

Az összeférhetetlenségi esetkörök 2 nagy csoportra oszthatók:

I. Az érintett (polgármesteri vagy képviselői) tisztségére vonatkozó jogszabály, a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) által szabályozott összeférhetetlenség

A tisztségen belül különbség tehető:
· települési (fővárosi kerületi), illetve vármegyei (fővárosi) önkormányzati képviselő, továbbá a képviselő-testület bizottságába nem a képviselők közül megválasztott (külső) bizottsági tagok (a továbbiakban együtt: képviselő)
· polgármester (főpolgármester), alpolgármester (főpolgármester-helyettes), vármegyei közgyűlési elnök és alelnök (a továbbiakban együtt: polgármester) vonatkozásában fennálló összeférhetetlenségi szabályok között.

Az Mötv. 74. § (1) bekezdése lehetőséget ad a képviselő-testületnek arra, hogy ne csak a képviselő-testület tagjai közül válasszon alpolgármestert (főpolgármester-helyettest, vármegyei közgyűlési alelnököt). 
Ezen alpolgármester ugyan nem lesz a képviselő-testület (közgyűlés) tagja, de jogállására az alpolgármesterre vonatkozó szabályokat kell alkalmazni, így rá is az alpolgármesterre megállapított összeférhetetlenségi okok vonatkoznak.


II. Az adott tevékenység szakmai szabályait megállapító, ágazati jogszabályok által meghatározott összeférhetetlenségi esetek- ún. fordított összeférhetetlenség

Ezen esetkörök tekintetében az összeférhetetlenség vizsgálata nem képviselő-testületi hatáskörbe tartozik, hanem ez az adott tisztség tekintetében a munkáltatói jogkör gyakorlójának, valamint az érintettnek a kötelezettsége.

Néhány esetben az összeférhetetlenséget az ágazati törvény szünteti meg úgy, hogy a megválasztott képviselő, polgármester szolgálati viszonya a tisztségre való megválasztásával megszűnik. Összeférhetetlenségi időszakról ebben az esetben valójában nem beszélhetünk, a két jogviszony egyidejűleg nem áll fenn. Ilyen ágazati törvény egyebek mellett a honvédek jogállásáról szóló 2012. évi CCV. törvény, a legfőbb ügyész, az ügyészek és más ügyészségi alkalmazottak jogállásáról és az ügyészi életpályáról szóló 2011. évi CLXIV. törvény, a bírák jogállásáról és javadalmazásáról szóló 2011. évi CLXII. törvény, az igazságügyi alkalmazottak szolgálati jogviszonyáról szóló 1997. évi LXVIII. törvény, az alapvető jogok biztosáról szóló 2011. évi CXI. törvény, az ügyvédi tevékenységről szóló 2017. évi LXXVIII. törvény, a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény, a kormányzati igazgatásról szóló 2018. évi CXXV. törvény, a Nemzeti Emlékezet Bizottságáról szóló 2013. évi CCXLI. törvény, a Magyar Állatorvosi Kamaráról, valamint az állatorvosi szolgáltatói tevékenység végzéséről szóló 2012. évi CXXVII. törvény, a Nemzeti Földalapról szóló 2010. évi LXXXVII. törvény és a médiaszolgáltatásokról és a tömegkommunikációról szóló 2010. évi CLXXXV. törvény.

Az esetek többségében az összeférhetetlenség feloldható, feloldandó, az érintett személy eldönti, hogy a két – jogszabály által meghatározott – összeegyeztethetetlen tevékenység (tisztség, beosztás) közül melyiket választja. Az összeférhetetlenségi ok megszüntetésére a törvény 30 napot biztosít az érintetteknek.

I.

A megválasztott önkormányzati képviselőkre vonatkozó összeférhetetlenségi okok
(Mötv. 36. §)

1.) Az önkormányzati képviselő, valamint a képviselő-testület bizottságának nem képviselő tagja nem folytathat olyan tevékenységet, amely a feladatainak ellátásához szükséges közbizalmat megingathatja. 

2.) Helyi önkormányzati képviselő nem lehet országgyűlési képviselő, valamint aki olyan tisztséget tölt be, olyan feladatot lát el, amelyre kinevezését, megbízatását az Országgyűléstől, köztársasági elnöktől, Kormánytól, Kormány tagjától vagy az Országgyűlés, Kormány alárendeltségébe tartozó szervtől (vezetőjétől) kapta, kivéve

aa)  ha ezen megbízatás keretében karitatív, tudományos, oktatói, művészeti, lektori, szerkesztői, jogi oltalom alá eső szellemi tevékenységet lát el – ideértve a közfeladatot ellátó közérdekű vagyonkezelő alapítvány kuratóriumának vagy felügyelőbizottságának tagjaként vagy vagyonellenőreként ellátott tevékenységet is –, illetve ha nevelőszülői foglalkoztatási jogviszonyban áll;

Ezt a kivételt a közfeladatot ellátó közérdekű vagyonkezelő alapítványokról szóló 2021. évi IX. törvény 15. § (3) bekezdésével összhangban akként kell alkalmazni, hogy az érintett nem vehet részt olyan döntéshozatalban, illetve nem végezhet olyan tevékenységet, amelyet a törvény 15. § (3) bekezdése tilt: azaz az, aki a feladatai pártatlan, tárgyilagos és elfogulatlan ellátására gazdasági érdeke vagy bármely egyéb közvetlen vagy közvetett személyes érdeke vagy körülménye miatt (ideértve a családi, érzelmi okokat, politikai vagy nemzeti hovatartozást is) nem vagy csak korlátozottan képes, köteles tartózkodni minden olyan tevékenységtől, amely az alapítvány vagy a csatlakozó, vagy mindezek számára közvetlen vagy közvetett módon vagyont juttató  érdekeivel ellentétes lehet. 

ab) egészségügyi intézmény főigazgatója, gazdasági vezetője, orvos, egészségügyi dolgozó, köznevelési intézmény vezetője, foglalkoztatottja, szakképző intézmény vezetője, foglalkoztatottja vagy a szakképző intézmény tekintetében fenntartói irányítási hatáskört gyakorló szerv vezetője, foglalkoztatottja, felsőoktatási intézmény vezetője, foglalkoztatottja, szociális intézmény vezetője, foglalkoztatottja, gyermekjóléti és gyermekvédelmi intézmény vezetője, foglalkoztatottja;

ac) az állam által alapított vagy tulajdoni részesedésével működő gazdálkodó szervezet felügyelőbizottságának vagy ügyvezetésének tagja;

Azaz a települési önkormányzati képviselő nem lehet országgyűlési képviselő is egyben, és nem tölthet be olyan tisztséget, amelyet az Mötv. 36. § (1) bekezdés a) pont szerinti szervtől kapott, KIVÉTEL ez alól, 
· ha ezen megbízatás keretében karitatív, tudományos, oktatói, művészeti, lektori, szerkesztői, valamint jogi oltalom alá eső szellemi tevékenységet lát el – ideértve a közfeladatot ellátó közérdekű vagyonkezelő alapítvány kuratóriumának vagy felügyelőbizottságának tagjaként vagy vagyonellenőreként ellátott tevékenységet is –, valamint ha nevelőszülői foglalkoztatási jogviszonyban áll, továbbá
· egészségügyi intézmény főigazgatója, gazdasági vezetője, orvos, egészségügyi dolgozó,
· köznevelési intézmény vezetője, foglalkoztatottja, 
· szakképző intézmény vezetője, foglalkoztatottja vagy a szakképző intézmény tekintetében fenntartói irányítási hatáskört gyakorló szerv vezetője, foglalkoztatottja, 
· felsőoktatási intézmény vezetője, foglalkoztatottja,
· szociális intézmény vezetője, foglalkoztatottja, 
· gyermekjóléti és gyermekvédelmi intézmény vezetője, foglalkoztatottja
· az állam által alapított vagy tulajdoni részesedésével működő gazdálkodó szervezet felügyelőbizottságának vagy ügyvezetésének tagja;

Gyakorlati példák:
· Lehet helyi önkormányzati képviselő az állami fenntartású köznevelési intézmény igazgatója, illetve a pedagógus, mint a köznevelési intézmény foglalkoztatottja, mivel a jogszabályban meghatározott kivételek közé tartoznak.
· A köznevelési intézmények technikai dolgozója, vagy adminisztrátori feladatokat ellátó személy is lehet települési képviselő, függetlenül attól, hogy kinek a foglalkoztatásában áll (köznevelési intézmény vagy az önkormányzat foglalkoztatottja).
· Az az óvodavezető, aki a vezetői megbízását a képviselő-testülettől kapja, az Mötv. vonatkozó rendelkezései értlemében lehet képviselő is. 
· Nem összeférhetetlen a képviselői megbízatással a falugondnoki, a háziorvosi, a fogorvosi, a védőnői feladatok ellátására kapott kinevezés, megbízás.

3.) Nem lehet helyi önkormányzati képviselő az a személy, aki központi államigazgatási szerv vezetője, köztisztviselője.

A központi államigazgatási szervek a központi államigazgatási szervekről, valamint a Kormány tagjai és az államtitkárok jogállásáról szóló 2010. évi XLIII. törvény (a továbbiakban: Ksztv.) 1. § (2)-(5) bekezdéseiben kerültek felsorolásra. 
Eszerint központi államigazgatási szerv:
A) a központi kormányzati igazgatási szerv,
B) az önálló szabályozó szerv,
C) az autonóm államigazgatási szerv, és
D) a rendvédelmi szerv és a Katonai Nemzetbiztonsági Szolgálat.

Ezen belül:
A) Központi kormányzati igazgatási szerv (a kormányzati igazgatásról szóló 2018. évi CXXV. törvény (a továbbiakban: Kit.) 2. §-a alapján):
A1. Kormányzati igazgatási szerv:
a) a központi kormányzati igazgatási szervek és ezek területi, helyi (a továbbiakban együtt: területi) szervei, és
b) a területi kormányzati igazgatási szervek.

A2. Központi kormányzati igazgatási szerv:
a) a Kormány,
b) a minisztérium,
c) a kormányzati főhivatal, és
c) a központi hivatal.

A3. Kormányzati főhivatal:
a) a Központi Statisztikai Hivatal,
b) a Szellemi Tulajdon Nemzeti Hivatala

A4. Területi kormányzati igazgatási szervek a fővárosi és vármegyei kormányhivatalok (a továbbiakban együtt: kormányhivatal).

B) Önálló szabályozó szerv:
ba) a Nemzeti Média- és Hírközlési Hatóság,
bb) a Magyar Energetikai és Közmű-szabályozási Hivatal
bc)a Szabályozott Tevékenységek Felügyeleti Hatósága
bd) az Országos Atomenergia Hivatal

C) Autonóm államigazgatási szerv:
ca) a Közbeszerzési Hatóság,
cb) az Integritás Hatóság,
cc) a Gazdasági Versenyhivatal,
cd) a Nemzeti Adatvédelmi és Információszabadság Hatóság,
ce) a Nemzeti Választási Iroda,
cd) az Európai Támogatásokat Auditáló Főigazgatóság, 
cf) a Szuverenitásvédelmi Hivatal.

D) Rendvédelmi szerv:
da) a rendőrség,
db) a büntetés-végrehajtási szervezet,
dc) a hivatásos katasztrófavédelmi szerv,
dd) a polgári nemzetbiztonsági szolgálatok.


4.) A helyi önkormányzati képviselő nem lehet kormánytisztviselő olyan államigazgatási szervnél, illetve a Nemzeti Adó- és Vámhivatal azon szervének tisztviselője, amelynek illetékességi területén az adott önkormányzat működik; 
Az illetékességi szabályok tekintetében az ágazati jogszabályok irányadók, tekintettel arra is, hogy egyes járási hivatalok a járáson kívül is rendelkezhetnek illetékességgel (különös illetékesség).

Korábban a gyakorlatban előforduló jogértelmezési problémát jelentett a falugazdászi és a hatósági állatorvosi megbízatás összeférhetetlensége az önkormányzati képviselői tisztséggel.

A falugazdászok a Magyar Agrár-, Élelmiszergazdasági és Vidékfejlesztési Kamara (Agrárkamara) szervezetéhez tartoznak. Az Agrárkamara a kormány mezőgazdasági szakigazgatási szerve, amely az agrárigazgatási hatósági feladatai körében a falugazdász hálózat útján látja el a Magyar Agrár-, Élelmiszergazdasági és Vidékfejlesztési Kamara által működtetett falugazdász-hálózat igazgatási és egyéb feladatainak a meghatározásáról szóló 525/2013. (XII. 30.) Korm. rendeletben meghatározott feladatait.

A Magyar Agrár-, Élelmiszergazdasági és Vidékfejlesztési Kamaráról szóló 2012. évi CXXVI. törvény 3.§-a kimondja, hogy az agrárkamara az agrárgazdasági tevékenységet végzők e törvény által létrehozott önálló jogi személyiséggel rendelkező önkormányzati- és közfeladatokat ellátó köztestülete. 
A 14. § (7) bekezdés szerint az agrárkamara külön jogszabályban meghatározott egyes igazgatási feladatait a falugazdász hálózat útján látja el, ahol a falugazdászok a Munka Törvénykönyve szerint állnak foglalkoztatási jogviszonyban, így a falugazdászi tevékenység nem összeférhetetlen az önkormányzati képviselői tisztséggel.

A hatósági állatorvos az ún. „állami feladatok elvégzésére feljogosított szolgáltató állatorvos” kormánytisztviselői jogviszonyban áll, aki az élelmiszerlánc-biztonsági és állategészségügyi feladatkörében eljáró (fővárosi- és) vármegyei kormányhivatal állományába tartozik, vagyis kormánytisztviselő az e pontban részletezettek szerint, ezért emiatt összeférhetetlen az önkormányzati képviselői megbízatással.

5.) Nem lehet helyi önkormányzati képviselő:
- a Magyar Honvédség, és a Katonai Nemzetbiztonsági Szolgálat hivatásos vagy szerződéses állományú tagja, 
- rendvédelmi szerv (a rendőrség, a büntetés-végrehajtási szervezet, a polgári nemzetbiztonsági szolgálatok, hivatásos katasztrófavédelmi szerv) és az Országgyűlési Őrség hivatásos állományú tagja
-a Nemzeti Adó- és Vámhivatal pénzügyi munkakört betöltő foglalkoztatottja.

6.) Nem lehet önkormányzati képviselő:
		a) a jegyző (főjegyző), aljegyző, továbbá
b) ugyanazon önkormányzat polgármesteri hivatalának vagy közös önkormányzati hivatalának köztisztviselője, alkalmazottja.

Az önkormányzati képviselői megbízatás nem egyeztethető össze a jegyzői, főjegyzői, aljegyzői (a továbbiakban együtt: jegyző) tisztséggel. A rendelkezést az ország bármely településére kell érteni, vagyis akinek valamely településen jegyzői munkakörre létesült közszolgálati jogviszonya, ő sem ugyanott, sem egy másik településen nem tölthet be képviselői megbízatást.

Nem lehet önkormányzati képviselő azon a településen, aki ugyanott a polgármesteri hivatal vagy közös önkormányzati hivatal köztisztviselője, alkalmazottja. 

Ebben a körben irányadó a közszolgálati tisztviselőkről szóló 2011. évi CXCIX. törvény (a továbbiakban: Kttv.), amelynek hatálya 
a) a helyi önkormányzat képviselő-testületének polgármesteri hivatala, közterület-felügyelete, a közös önkormányzati hivatala (a továbbiakban: képviselő-testület hivatala) köztisztviselőjének és közszolgálati ügykezelőjének közszolgálati jogviszonyára,
b) a VII/A. Fejezet rendelkezései szerint a polgármesterre és az alpolgármesterre, továbbá
c) a Kormány által intézményfenntartásra kijelölt szerv kormánytisztviselőjének és kormányzati ügykezelőjének kormányzati szolgálati jogviszonyára terjed ki.

A Kttv. 6. § 20. pontja a közszolgálati tisztviselők alatt érti a kormánytisztviselőt, a kormányzati ügykezelőt, a köztisztviselőt és a közszolgálati ügykezelőt. A felsoroltak közül csak a kormánytisztviselők összeférhetetlenek a képviselői tisztséggel.

A Kttv. 6. § 13. pont alapján kormánytisztviselő, köztisztviselő: a Kttv.-ben felsorolt közigazgatási szervek feladat- és hatáskörében eljáró vezető és ügyintéző, aki előkészíti a közigazgatási szerv feladat- és hatáskörébe tartozó ügyeket érdemi döntésre, illetve - felhatalmazás esetén - a döntést kiadmányozza.

A Kttv. 85. § kimondja, hogy a kormánytisztviselő nem lehet helyi önkormányzati, nemzetiségi önkormányzati képviselő annál az önkormányzatnál, amely az őt alkalmazó államigazgatási szerv illetékességi területén működik. Egyéb hivatali alkalmazottak esetén A munka törvénykönyvéről szóló 2012. évi I. törvény alapján foglalkoztatott dolgozót kell érteni.

7.) Nem lehet ugyanaz a személy más (több) települési önkormányzatnál is képviselő, illetve polgármester, alpolgármester.
A települési önkormányzati képviselő lehet ugyanakkor a vármegyei közgyűlés tagja, viszont nem lehet a közgyűlés elnöke, alelnöke.

8.) A gazdasági függetlenség, a befolyástól mentesség biztosítása érdekében összeférhetetlen az önkormányzati képviselői tisztséggel:

a) a helyi önkormányzat által alapított vagy tulajdoni részesedésével működő gazdasági társaság, továbbá
b) a helyi önkormányzat tulajdoni részesedésével működő gazdasági társaság által alapított gazdasági társaság
· legfőbb szervének, kivéve, ha a gazdasági társaság legfőbb szerve a képviselő-testület tagja, 
· személyes közreműködője, 
· képviselet ellátására jogosultja.

A Polgári Törvénykönyvről szóló 2013. évi V. törvény (a továbbiakban: Ptk.) 3:89. § kimondja, hogy gazdasági társaság közkereseti társaság, betéti társaság, korlátolt felelősségű társaság és részvénytársaság formájában alapítható.

A gazdasági társaság tagjainak döntéshozó szerve a legfőbb szerv. (Ptk. 3:109. §)
A gazdasági társaság legfőbb szervének feladata a társaság alapvető üzleti és személyi kérdéseiben való döntéshozatal. 
A legfőbb szerv hatáskörébe tartozik a számvitelről szóló 2000. évi C. törvény szerinti beszámoló (a továbbiakban: beszámoló) jóváhagyása és a nyereség felosztásáról való döntés.
A gazdasági társaság legfőbb szerve dönt a taggal, a vezető tisztségviselővel, a felügyelőbizottsági taggal és a társasági könyvvizsgálóval szembeni kártérítési igény érvényesítéséről.

Az ügyvezetés fogalmát a Ptk. 3:21. §-a határozza meg: 
A jogi személy irányításával kapcsolatos olyan döntések meghozatalára, amelyek nem tartoznak a tagok vagy az alapítók hatáskörébe, egy vagy több vezető tisztségviselő vagy a vezető tisztségviselőkből álló testület jogosult. A vezető tisztségviselő ügyvezetési tevékenységét a jogi személy érdekeinek megfelelően köteles ellátni. A jogi személy első vezető tisztségviselőit a jogi személy létesítő okiratában kell kijelölni. A vezető tisztségviselői megbízás a tisztségnek a kijelölt, megválasztott vagy kinevezett személy által történő elfogadásával jön létre.
A vezető tisztségviselő ügyvezetési feladatait személyesen köteles ellátni. (Ptk. 3:22. §)
A jogi személy törvényes képviseletét a vezető tisztségviselő látja el. A vezető tisztségviselő a képviseleti jogát önállóan gyakorolja. (Ptk. 3:29. §)

Fontos megemlíteni, hogy nem minősül gazdasági társaságnak az összeférhetetlenség szempontjából többek közt a köztestület, a szövetkezet, az egyesülés, az egyesület, a vízgazdálkodási társulat és az alapítvány. 

Felhívjuk a figyelmet, hogy az összeférhetetlenség az önkormányzat részesedésének mértékétől független, mert az bármilyen kis mértékű tulajdoni hányad esetében fennáll. 


9.) Nem lehet önkormányzati képviselő a médiatartalom-szolgáltató természetes személy, jogi személy, gazdasági társaság legfőbb szervének, ügyvezetésének tagja, személyes közreműködője, képviselet ellátására jogosultja.

A sajtószabadságról és a médiatartalmak alapvető szabályairól szóló 2010. évi CIV. törvény (a továbbiakban: Stv.) 1. § alapján médiaszolgáltató: az a természetes vagy jogi személy, aki vagy amely szerkesztői felelősséggel rendelkezik a médiaszolgáltatás tartalmának megválasztásáért, és meghatározza annak összeállítását. A szerkesztői felelősség a médiatartalom kiválasztása és összeállítása során megvalósuló tényleges ellenőrzésért való felelősséget jelenti, és nem eredményez szükségszerűen jogi felelősséget a médiaszolgáltatás tekintetében. (1.§ 2. pont)

Médiatartalom: valamennyi médiaszolgáltatás során, valamint sajtótermék által kínált tartalom (1.§ 7. pont).

Médiatartalom-szolgáltató: a médiaszolgáltató, illetve bármely médiatartalom szolgáltatója (1.§ 8. pont).

Fentiek alapján minden média-szolgáltató és bármilyen médiatartalom-szolgáltató természetes személy, továbbá jogi személy, gazdasági társaság legfőbb szervének, ügyvezetésének tagja, személyes közreműködője, képviselet ellátására jogosultja összeférhetetlen a képviselői megbízatással.

Nem minősül összeférhetetlenségi oknak, ha az önkormányzati képviselő, valamint a képviselő-testület bizottságának nem képviselő tagja önkéntes tartalékos szolgálati viszonyt létesít, illetve tart fenn. Álláspontunk szerint ez az 5. pontban rögzítettekből korábban is levezethető volt.

II.

A polgármesterekre vonatkozó összeférhetetlenségi okok az Mötv. alapján

Az Mötv. 64. §-a kimondja, hogy a polgármester a tisztségét főállásban vagy társadalmi megbízatásban látja el, attól függően, hogy milyen jogviszonyt választott jelöltként, hiszen arra a jogviszonyra vonatkozik a megválasztása is. Azaz főállású a polgármester, ha főállású polgármesterként választották meg. 
A polgármesteri tisztség betöltésének módját a megbízatás időtartamán belül egy esetben a polgármester egyetértésével, a szervezeti és működési szabályzat egyidejű módosításával a képviselő-testület megváltoztathatja. Ebben az esetben az összeférhetetlenségi szabályokat is újra át kell tekinteni.

1.) Az Mötv. 72. § (4) bekezdése szerint a polgármester – függetlenül a település lakosságszámától, valamint a tisztség betöltésének módjától - nem lehet:
· más önkormányzatnál polgármester
· más önkormányzatnál alpolgármester
· más önkormányzatnál települési önkormányzati képviselő
· a vármegyei közgyűlés elnöke, alelnöke.

2.) A polgármesterek összeférhetetlenségére vonatkozó további szabályokat Mötv. 72. § (1)-(3) bekezdése a település lakosságszáma, valamint a tisztség betöltésének módja (főállású, vagy társadalmi megbízatású) figyelembevételével állapítja meg.

a) a 3000 fő és az alatti lakosságszámú település polgármesterének összeférhetetlenségére az Mötv. 36. §-át, azaz a képviselők összeférhetetlenségére vonatkozó szabályokat kell alkalmazni. Ebben az esetben nincs jelentősége a polgármesteri jogállás típusának, vagyis a főállású és a társadalmi megbízatású polgármesterre ugyanazok az összeférhetetlenségi szabályok vonatkoznak

b) a 3000 fő feletti lakosságszámú települések esetén tesz különbséget az Mötv. 72. §-a a főállású és a társadalmi megbízatású polgármesterek összeférhetetlensége tekintetében.

ba) a főállású polgármester végezhet tudományos, oktatói, lektori, szerkesztői, művészeti és jogi oltalom alá eső szellemi tevékenységet, – ideértve a közfeladatot ellátó közérdekű vagyonkezelő alapítvány kuratóriumának vagy felügyelőbizottságának tagjaként vagy vagyonellenőreként folytatott tevékenységet is –, létesíthet nevelőszülői foglalkoztatási jogviszonyt, egészségügyi tevékenység végzésére irányuló jogviszonyt – ide nem értve az egészségügyi alapellátásban végzett tevékenységet –, továbbá önkéntes tartalékos szolgálati viszonyt

Figyelemmel kell lenni azonban arra, hogy az érintett nem vehet részt olyan döntéshozatalban, illetve nem végezhet olyan tevékenységet, amelyet a közfeladatot ellátó közérdekű vagyonkezelő alapítványokról szóló 2021. évi IX. törvény törvény 15. § (3) bekezdése tilt: azaz az, aki a feladatai pártatlan, tárgyilagos és elfogulatlan ellátására gazdasági érdeke vagy bármely egyéb közvetlen vagy közvetett személyes érdeke vagy körülménye miatt (ideértve a családi, érzelmi okokat, politikai vagy nemzeti hovatartozást is) nem vagy csak korlátozottan képes, köteles tartózkodni minden olyan tevékenységtől, amely az alapítvány vagy a csatlakozó, vagy mindezek számára közvetlen vagy közvetett módon vagyont juttató  érdekeivel ellentétes lehet. 

bb) a főállású polgármester a ba) pontban felsoroltakon túl más kereső foglalkozást nem folytathat, egyéb tevékenységéért díjazást nem fogadhat el és nem lehet gazdasági társaság személyesen közreműködő tagja.

bc) a társadalmi megbízatású polgármester összeférhetetlenségére az Mötv. 36. §-át kell alkalmazni.

A főállású polgármesterek esetében a közalkalmazottak jogállásáról szóló 1992. évi XXXIII. törvény (a továbbiakban: Kjt.) összeférhetetlenségi szabályaira tekintettel kell lenni. 

· A közalkalmazott nem létesíthet munkavégzésre irányuló további jogviszonyt, ha az a közalkalmazotti jogviszonya alapján betöltött munkakörével összeférhetetlen. (Kjt. 41.§ (1) bekezdés)
· Amennyiben a közalkalmazott munkaideje a közalkalmazotti jogviszonyban és a munkavégzésre irányuló további jogviszonyban - részben vagy egészben - azonos időtartamra esik, a munkavégzésre irányuló további jogviszony csak a munkáltató előzetes írásbeli hozzájárulásával létesíthető. (Kjt. 43.§ (1) bekezdés)
· A helyi önkormányzatok által fenntartott szolgáltató feladatokat ellátó egyes - jogszabály szerinti - költségvetési szerveknél megbízott magasabb vezető és vezető munkavégzésre irányuló további jogviszonyt nem létesíthet. Nem vonatkozik ez a tilalom arra a jogviszonyra, amelyet tudományos, ismeretterjesztő, oktatói vagy szerzői jogi védelem alá eső tevékenységre létesítettek. (Kjt. 43/A.§ (2) bekezdés)
· A közalkalmazott a munkaidejét nem érintő további munkavégzésre irányuló jogviszony létesítését – a tudományos, oktatói, művészeti, lektori, szerkesztői, valamint jogi oltalom alá eső szellemi tevékenység, továbbá a közérdekű önkéntes tevékenység, az állami projektértékelői jogviszony és az Európai Unió Tanácsa 2024. második félévi magyar elnökségével kapcsolatos feladatok ellátására irányuló jogviszony kivételével – köteles a munkáltatónak előzetesen írásban bejelenteni, amely összeférhetetlenség esetén a további jogviszony létesítését írásban megtiltja. (Kjt. 44.§ (1) bekezdés)

Ha a munkáltató az összeférhetetlenségről nem e bejelentés alapján szerez tudomást, a tudomásszerzéstől számított öt munkanapon belül írásban felszólítja a közalkalmazottat az összeférhetetlenség megszüntetésére. (Kjt. 44. § (3) bekezdés)

Ha a közalkalmazott a tiltás vagy a felszólítás kézhezvételét követő harminc napon belül az összeférhetetlenséget nem szünteti meg, a munkáltató a közalkalmazotti jogviszonyt azonnali hatállyal megszünteti. (Kjt. 44. § (4) bekezdés)

Ugyancsak nem keletkeztet összeférhetetlenséget 
· a 3000 fő és az alatti lakosságszámú település polgármestere esetében, függetlenül a tisztség ellátásának módjától, 
· a 3000 fő feletti lakosságszámú település társadalmi megbízatású polgármestere esetében
ha ő maga, illetve a személyes közreműködésével működő gazdasági társaság önkormányzati feladatot a képviselő-testülettel vagy a képviselő-testület szervével kötött vállalkozási, megbízási szerződés vagy munkaszerződés alapján lát el. 

Felhívjuk a figyelmet, hogy a konkrét esetek vizsgálata elengedhetetlen, a foglalkoztatásra vonatkozó speciális ágazati jogszabályokban található összeférhetetlenségi szabályok nem hagyhatók figyelmen kívül. 

3.) A gyakorlatban előforduló esetek miatt ki kell emelni a Ptk. szerinti közeli hozzátartozói rokoni kapcsolatból eredő összeférhetetlenséget, amely a tényleges, napi munkavégzés során fordulhat elő egy önkormányzatnál, illetve annak szervénél, leggyakrabban a polgármester, alpolgármester esetén. 

Az államháztartási törvény végrehajtásáról szóló 368/2011. (XII. 31.) Korm. rendelet 60. §-a kimondja, hogy a kötelezettségvállaló és a pénzügyi ellenjegyző ugyanazon gazdasági esemény tekintetében azonos személy nem lehet. 
Az érvényesítő ugyanazon gazdasági esemény tekintetében nem lehet azonos a kötelezettségvállalásra, utalványozásra jogosult és a teljesítést igazoló személlyel. 
Kötelezettségvállalási, pénzügyi ellenjegyzési, érvényesítési, utalványozási és teljesítés igazolására irányuló feladatot nem végezheti az a személy, aki ezt a tevékenységét a Ptk. szerinti közeli hozzátartozója, vagy maga javára látná el.

Ennek tükrében a fontos kiemelni, hogy a Ptk. 8:1. § (1) bekezdés 1. pontja szerint közeli hozzátartozó:
· a házastárs,
· az egyeneságbeli rokon,
· az örökbefogadott, a mostoha- és a nevelt gyermek,
· az örökbefogadó-, a mostoha- és a nevelőszülő,
· a testvér.
Egyenesági a rokonság azok között, akik közül egyik a másiktól származik (Ptk. 4: 96.§)

A polgármesterek összeférhetetlenségi szabályait az alábbi ábra szemlélteti: 


NEM LEHET:
a) más önkormányzatnál polgármester
b) más önkormányzatnál alpolgármester
c) más önkormányzatnál települési önkormányzati képviselő
d) a vármegyei közgyűlés elnöke, alelnöke




3000 lakosú vagy az alatti 					3000 lakos feletti
(függetlenül attól, hogy főállású
vagy társ. megbízatású): 
Mötv. 36. § szerinti szabályok



Főállású						Társadalmi megbízatású
végezhet:							Mötv. 36. § 
- tudományos, oktatói, lektori,
szerkesztői, művészeti és jogi
oltalom alá eső szellemi tevékenységet

DE:
- nem létesíthet egyéb, munkavégzésre irányuló jogviszonyt 
- nem folytathat más kereső foglalkozás
- nem lehet gazdasági társaság személyesen
  közreműködő tagja


III.
Az összeférhetetlenségi eljárás

Az Mötv. 37. §-ban található rendelkezések az önkormányzati képviselőkre, továbbá a testület bizottságának nem képviselő tagjaira, valamint a polgármester, alpolgármester összeférhetetlensége esetére alkalmazandó – Mötv. 40. § (3) bekezdés, 72. § (4) bekezdés – összeférhetetlenségi eljárás szabályait tartalmazzák.

Az összeférhetetlenség feloldható jogi kategória annyiban, hogy az érintett személy eldöntheti, hogy a jogszabály által meghatározott összeférhetetlen tevékenységek (tisztség, beosztás) közül melyiket választja. Erre a választásra a törvény továbbra is 30 napot biztosít az érintett számára.

Az önkormányzati képviselő az összeférhetetlenségi okot a megválasztásától vagy az összeférhetetlenségi ok felmerülésétől számított harminc napon belül köteles megszüntetni. 
Amennyiben jogszabályban meghatározottak szerint valami miatt nem lehetséges az összeférhetetlenségi ok alapjául szolgáló jogviszony harminc napon belül történő megszüntetése, akkor az önkormányzati képviselő által tett és a jogviszony megszüntetéséről szóló, az arra jogosult által írásban megerősített lemondó nyilatkozatának a szervezeti és működési szabályzatban meghatározott bizottságnak történő átadását kell az összeférhetetlenség megszüntetésének tekinteni.

Ha azonban az önkormányzati képviselő ezen kötelezettségének nem tett eleget, bármely önkormányzati képviselő vagy bizottság indítványára – az összeférhetetlenséggel kapcsolatos feladatokat ellátó bizottság javaslata alapján – a képviselő-testület a következő ülésén, legkésőbb az összeférhetetlenség megállapításának kezdeményezését követő harminc napon belül határozattal megállapítja az összeférhetetlenség alapjául szolgáló körülmények fennállását, és kimondja az összeférhetetlenséget. 

A képviselő-testület határozatát az önkormányzati képviselőnek és a kormányhivatalnak kézbesíteni kell.

Az önkormányzati képviselő összeférhetetlenségének megállapítását bárki kezdeményezheti a polgármesternél, amelyet az összeférhetetlenséggel kapcsolatos feladatokat ellátó bizottságnak haladéktalanul továbbítani kell kivizsgálásra. 
Ha ismételt kezdeményezés történik, és az új tényt vagy körülményt nem tartalmaz, az összeférhetetlenséggel kapcsolatos feladatokat ellátó bizottság külön vizsgálat nélkül lezárja az ügyet, de ebben az esetben az összeférhetetlenséget kimondó határozat meghozatalára nem kerül sor.

Ha az eljárást az önkormányzati képviselő sérelmesnek tartja, úgy az összeférhetetlenségét, a tisztsége megszűnését megállapító képviselő-testületi határozat felülvizsgálatát kérheti - jogszabálysértésre hivatkozással - a határozat kézhezvételétől számított öt napon belül közigazgatási ügyben eljáró bíróságtól. A keresetlevelet a bíróságnál kell benyújtani. 

A bíróság a keresetlevél bírósághoz érkezésétől számított tizenöt napon belül tanácsban határoz, határozata ellen a határozat közlését követő nyolc napon belül van helye fellebbezésnek. A fellebbezésről a bíróság annak a bírósághoz érkezésétől számított tizenöt napon belül határoz. A bíróság döntése ellen nincs helye perújításnak.

Ha a képviselő-testület nem dönt az összeférhetetlenségről vagy döntése jogszabálysértő, az önkormányzati képviselő összeférhetetlenségének a kimondását a kormányhivatal a helyi önkormányzat tájékoztatásának kézhezvételétől vagy a tájékoztatás adására nyitva álló határidő eredménytelen elteltétől számított öt napon belül kérheti a közigazgatási ügyben eljáró bíróságtól.

A bíróság ebben az esetben is a keresetlevél bírósághoz érkezésétől számított tizenöt napon belül tanácsban határoz, határozata ellen a határozat közlését követő nyolc napon belül van helye fellebbezésnek. A fellebbezésről a bíróság annak a bírósághoz érkezésétől számított tizenöt napon belül határoz. A bíróság döntése ellen nincs helye perújításnak.

Az önkormányzati képviselő tisztsége az összeférhetetlenségi eljárás lefolytatása esetén
· a képviselő-testület összeférhetetlenséget megállapító határozata - ha az ellen a rendelkezésre álló határidő alatt jogorvoslat iránti kérelemmel nem éltek – meghozatalát követő napon, vagy
· jogorvoslati kérelem előterjesztése esetén a bírósági döntés jogerőre emelkedését követő napon
szűnik meg.
Mivel ugyanazok a szabályok vonatkoznak mind a képviselő, mind a polgármester összeférhetetlenségére, ezért értelemszerűen a polgármester elleni összeférhetetlenségi eljárásban az alpolgármesternél kell kezdeményezni a polgármester elleni összeférhetetlenségi eljárás lefolytatását.


Összeférhetetlenségi eljárás
Mötv. 37. §

Összeférhetetlenségi ok {Mötv. 36. § (1)-(2) bek., illetve 72. §} - megválasztás vagy ok felmerülése
↓
30 nap

			az ok megszüntethető			az ok jogszabály szerint nem szüntethető meg 30 napon
								belül

megszünteti az össze-               nem szünteti meg
férhetetlenséget                       az összeférhetetlenséget
										jogosult által írásban megerősített 
										lemondó nyilatkozat


       bármely képviselő		bárki kezdeményezheti			bizottságnak átadás
vagy bizottság indítványára					



						POLGÁRMESTER			összeférhetetlenség
   bizottság javaslata alapján	                           					       megszűnt

				           bizottságnak átadni
					haladéktalanul


képviselő-testület (kezdeményezéstől        			testület nem dönt vagy jogszabálysértő a testület
számított 30 napon belül) határozatban              		döntése → kormányhivatal kezdeményezi a közig.
kimondja az összeférhetetlenségi körül-             		bíróságnál a bírósági eljárást
mények fennállását és az összeférhetet-			- a bíróság döntése ellen fellebbezhet 8 napon belül:
	lenséget 						a kormányhivatal, a képviselő, de perújításnak nincs 
								helye a bíróság döntése ellen 


testületi határozat bírósági felülvizsgálata kérhető (5 napon
ülést követő munkanapon a kormányhivatalnak		 belül) → bíróság 15 napon belül dönt, perújításnak
és a képviselőnek meg kell küldeni		 		helye nincs


IV.
Méltatlanság

A méltatlanság egy kisebb vagy nagyobb közösség értékítéletét jelenti, amelyet egy személlyel, vagy egy egész testülettel szemben megfogalmaz, kinyilvánít. Az önkormányzati képviselővel, polgármesterrel szemben fontos követelmény a társadalmilag elvárt, tisztségéhez méltó magatartás tanúsítása, ezért az önkormányzati képviselő, illetve a polgármester is méltatlanná válhat a tisztségére. A méltatlanság azonban szubjektív értékítélet, ebben többféle mérce jelenhet meg, súlya is eltérő lehet, ezért nem határozható meg objektíven. Emiatt az Mötv. tételesen állapítja meg a méltatlanság azon esetköreit, amelyek az Mötv. alapján a tisztség megszűnését eredményezhetik.

Az Mötv. 38. § kimondja, hogy méltatlanság miatt a képviselő-testület határozatával megszünteti annak az önkormányzati képviselőnek a megbízatását,
a) akit megbízatásának ideje alatt – a mentesítésre tekintet nélkül – szándékos bűncselekmény miatt jogerősen szabadságvesztésre ítélnek
b) akinek az állammal, önkormányzattal szemben - a lehetséges jogorvoslati eljárások kimerítését követően - köztartozása áll fenn, és azt az erről szóló értesítés kézhezvételétől számított hatvan napon belül - részletfizetés vagy fizetési halasztás esetén az ezt engedélyező határozat rendelkezéseinek megfelelően - nem rendezi;

c) akinek a gazdasági társaságokról szóló törvény rendelkezései alapján a felszámolás során ki nem elégített követelésekért a bíróság jogerősen megállapította a felelősségét és a bírósági határozat szerinti helytállási kötelezettségét nem teljesítette;

d) aki a vele szemben megindított bírósági eljárást lezáró jogerős bírósági döntés végrehajtását akadályozza, vagy azt neki felróható módon elmulasztja;

e) aki a 36. §-ban szabályozott összeférhetetlenségi okot nem hozza a képviselő-testület tudomására.

Az Mötv. fenti szabályai alapján méltatlan tisztsége ellátására az a képviselő (polgármester), akit a bíróság
-megbízatásának ideje alatt (mentesítésre tekintet nélkül)- a jogerős ítéletnek a polgármesteri (képviselői) tisztség (megbízatás) fennállása alatt kell megszületnie 
· szándékos bűncselekmény miatt
· jogerősen
· szabadságvesztésre
ítélt.

Fentiek értelmében a gondatlanságból elkövetett bűncselekmények (gyakori a közlekedési bűncselekmények körében) nem tartoznak ebbe a körbe, kizárólag a szándékos bűncselekmény elkövetése és annak bíróság általi jogerős megállapítása esetén jön szóba a méltatlanság fennállása a képviselői, illetve a polgármesteri tisztség vonatkozásában.

Fontos hangsúlyozni azt is, hogy nemcsak a végrehajtandó szabadságvesztés büntetés kiszabása esetén áll fenn, hanem a kiszabott szabadságvesztés végrehajtásának a Büntető Törvénykönyvről szóló 2012. évi C. törvény (a továbbiakban: Btk.) 85. §-ában meghatározottak szerinti felfüggesztése esetében is (próbaidőre felfüggesztett szabadságvesztés végrehajtása).

A Btk. 61. §-a kimondja, hogy
(1) A közügyek gyakorlásától el kell tiltani azt, akit szándékos bűncselekmény elkövetése miatt végrehajtandó szabadságvesztésre ítélnek, és méltatlan arra, hogy azok gyakorlásában részt vegyen.    
(2) A közügyektől eltiltott
a) nem rendelkezik választójoggal, nem vehet részt népszavazásban és népi kezdeményezésben,
b) nem lehet hivatalos személy,
c) nem lehet népképviseleti szerv testületének, bizottságának tagja, azok munkájában nem vehet részt.
[…]
(3) A közügyektől eltiltott az ügydöntő határozat jogerőre emelkedésével elveszti mindazon tagságát, állását, tisztségét, katonai rendfokozatát, megbízatását és kitüntetését, amelynek elnyerését a (2) bekezdés kizárja, valamint címzetes rendfokozatát.

Az Mötv. méltatlansági szabálya tehát szigorúbb a Btk. hivatkozott rendelkezéseinél, mert már az a tény megalapozza a képviselői méltatlanságot, hogy az érintettet megbízatásának ideje alatt szándékos bűncselekmény miatt jogerősen szabadságvesztésre ítélik. Nincs jogi jelentősége annak, hogy a kiszabott szabadságvesztés büntetés végrehajtandó, vagy a végrehajtását felfüggesztette a bíróság.  

Az Mötv. 38. § (4) bekezdése értelmében az önkormányzati képviselő a megválasztásától számított harminc napon belül köteles kérelmezni felvételét az adózás rendjéről szóló törvényben meghatározott köztartozásmentes adózói adatbázisba. 
Az önkormányzati képviselő az adatbázisba történő felvételére irányuló kérelme benyújtásának hónapját követő hónap utolsó napjáig köteles a képviselő-testületnél igazolni az adatbázisba való felvételének megtörténtét. 

A helyi önkormányzati képviselők és polgármesterek, valamint a nemzetiségi önkormányzatok 2024. évi általános választására alkalmazandó átmeneti rendelkezések alapján a képviselőknek október 31-ig (a speciális szabállyal érintett polgármestereknek a választás eredményének jogerőre emelkedését követő 30 napon belül), a méltatlansági eljárásban érintett választott tisztségviselőknek a megbízatásuk létrejöttétől számított 30 napon belül kell a felvételüket kérni a köztartozásmentes adózói adatbázisba. A felvétel a KOMA nyomtatványon kérhető. A nyomtatvány KAÜ azonosító használatával az Online Nyomtatványkitöltő Alkalmazásban kitölthető. 

(A KOMA-val kapcsolatos kötelezettségek teljesítése kapcsán a Kormányhivatal 2024. július 4-én küldött TFÍK-n tájékoztató levelet.)


Amennyiben az állami adóhatóság az adatbázisba történő felvételt követően megállapítja, hogy az önkormányzati képviselő az adatbázisba történő felvétel feltételeinek nem felel meg, az adatbázisból törli, amelyről írásban értesíti a képviselő-testületet és a kormányhivatalt.

Az adózás rendjéről szóló 2017. évi CL. törvény (a továbbiakban: Art.) 7. § 34. pontja szerint köztartozás: törvényben meghatározott, az államháztartás alrendszereinek költségvetéseiből ellátandó feladatok fedezetére előírt fizetési kötelezettség, amelynek megállapítása, ellenőrzése, behajtása bíróság vagy közigazgatási szerv hatáskörébe tartozik, valamint a köztestület működésének fedezetére törvényben előírt fizetési kötelezettség, feltéve, hogy azt önkéntesen az esedékességkor nem teljesítették.

Szintén köztartozásnak minősül az államháztartás alrendszereinek költségvetése terhére jogosulatlanul igénybe vett vagy rendeltetésétől eltérően felhasznált támogatás és járulékai, amelyek megfizetését az arra hatáskörrel rendelkező szerv elrendeli, és azt a kötelezett az előírt határidőig nem teljesíti és amelyre az állami adó- és vámhatóság a támogatás visszafizetéséről rendelkező szerv megkeresésére a költségvetési támogatás visszatartási jogát e tartozások tekintetében is gyakorolja.

Az Art. 260. § -a szabályozza a köztartozásmentes adózói adatbázis működtetésével és a közzététellel kapcsolatban ellátandó feladatokat.

A köztartozásmentes adózói adatbázis az állami adó- és vámhatóság honlapján közzétett, az adózó nevét, elnevezését, székhelyét, telephelyét, adóazonosító számát tartalmazó nyilvántartás, amely azokat az adózókat tartalmazza, akik vagy amelyek a közzétételt megelőző hónap utolsó napján az alábbi együttes feltételeknek megfelelnek:

a) az állami adó- és vámhatóságnál nyilvántartott
aa) adótartozásnak nem minősülő köztartozása nem haladja meg a harmincezer forintot,
ab) nettó adótartozása nem haladja meg az ötezer forintot; 
b) az adózó nyilatkozata alapján az esedékes bevallási és befizetési kötelezettségének maradéktalanul eleget tesz vagy tett;
c) nem áll csődeljárás, végelszámolás, kényszertörlési, illetve felszámolási eljárás alatt;
d) csoportos általános forgalmi adóalanyiság esetén a csoportos általános forgalmi adóalanynak nincs általános forgalmi adó tartozása;
e) csoportos társasági adóalanyiság esetén a csoportos társasági adóalanynak nincs társasági adó tartozása;
f) adó megfizetésére kötelezettként lejárt esedékességű tartozása nincs. 

A köztartozásmentes adózói adatbázisba történő felvételre irányuló kérelem kizárólag elektronikus úton nyújtható be (az ún. ÁNYK program segítségével, ügyfélkapus hozzáféréssel) 

Az Art. 131. § (14) bekezdés j) pontja értelmében az adóhatóság megkeresésre vagy adatkérésre tájékoztatja az adótitokról 
· a helyi önkormányzatok törvényességi felügyeletéért felelős szervet, 
· a helyi és nemzetiségi önkormányzatot a Magyarország helyi önkormányzatairól szóló törvényben, valamint a nemzetiségek jogairól szóló törvényben meghatározott fennálló köztartozás, illetve annak az előírt határidőben történő meg nem fizetése, mint méltatlansági eset, illetve
· a köztartozásmentes adózói adatbázisban való szereplés vizsgálatához szükséges körben, 
ideértve a köztartozásmentes adózói adatbázisból való törlés okát, amennyiben a törlésre köztartozás fennállása miatt került sor.

Az Art. 127. § (1) bekezdése értelmében adótitok: az adózást érintő tény, adat, körülmény, határozat, végzés, igazolás vagy más irat.

A közbizalmat erősíti, hogy az önkormányzati képviselő (polgármester) köteles kérni felvételét a köztartozásmentes adózói adatbázisba, majd a felvétel megtörténtét a képviselő-testület előtt is igazolni köteles. Ennek megtörténtét a nyilvános képviselő-testületi ülésről készült jegyzőkönyvben rögzíteni szükséges. Ha ezt nem tudja teljesíteni, akkor a képviselő-testület az Mötv. 38. § szerinti eljárás során méltatlanság miatt határozattal megszünteti a képviselő mandátumát. 

Az adóigazgatási eljárás részletszabályairól szóló 465/2017. (XII.28.) Korm. rendelet 19.§-a az alábbiakról rendelkezik:

A NAV az adózó erre irányuló kérelme alapján, a kérelem benyújtásának hónapját követő hónap 10. napján felveszi az adózót a köztartozásmentes adózói adatbázisba, ha vizsgálata alapján az adózó a köztartozásmentes adózói adatbázisba történő felvételhez az Art.-ben előírt feltételeket teljesíti (lásd fent). 

Az adózó külön nyilatkozik arról, hogy a köztartozásmentes adózói adatbázis közzétételét megelőző hónap utolsó napjáig esedékes bevallási és befizetési kötelezettségének maradéktalanul eleget tesz vagy eleget tett. A kérelem teljesítésének a köztartozásmentes adózói adatbázisba történő felvétel minősül.

Ha az adózó a kérelem benyújtása hónapjának utolsó napján a köztartozásmentes adózói adatbázisba történő felvételhez előírt valamely feltételnek nem felel meg, a NAV az adózót 10 napos határidő tűzésével hiánypótlásra hívja fel, amely határidő eredménytelen elteltét követően a kérelmet elutasító határozatot hoz. 
A hiánypótlási felhívásban, illetve az elsőfokú határozatban fel kell tüntetni azt is, hogy az adózó mely feltételeknek - ideértve a tartozások összegszerűségét is - nem felelt meg. 
Ha az adózó a kitűzött határidőn belül a hiánypótlási felhívásban megjelölt feltételeknek eleget tesz, az állami adó- és vámhatóság az adózót a feltételek teljesítésének hónapját követő hónap 10. napjáig a köztartozásmentes adózói adatbázisba felveszi.

Az adóhatóság a köztartozásmentes adózói adatbázis adatait minden hónap 10. napján frissíti. 
Ha a köztartozásmentes adózói adatbázisba történő felvételt követően az adózó a feltételek bármelyikének nem felel meg, az állami adó- és vámhatóság az adózót a köztartozásmentes adózói adatbázisból törli, amelyről az adózót értesíti. 
Ezt követően a köztartozásmentes adózói adatbázisba történő felvétel a kérelem ismételt benyújtásával kérhető.

Itt is szükséges utalni az Mötv. 38. § (1) bekezdés d) pontjában foglaltakra, hiszen eszerint az érintettnek a NAV értesítésének kézhezvételétől számítva 60 napja van arra, hogy a tartozását rendezze, vagy a részletfizetési, fizetési könnyítésre irányuló kérelmét elbírálják, illetve ismételten kérje felvételét az adatbázisba, amelynek megtörténtét a képviselő-testület előtt is igazolnia kell.
Amennyiben a 60 nap eredménytelenül telik el, úgy a tisztséget meg kell szüntetni, az összeférhetetlenségi eljárásnál már ismertetett módon.

Felhívjuk a figyelmet arra, hogy az Art. 94. § értelmében a jegyző feladata, felelőssége az adatok teljes körűségének biztosítása a NAV felé, vagyis valamennyi érintett személyről – helyi önkormányzati és nemzetiségi képviselő, polgármester, alpolgármester, külső bizottsági tag - a jegyző szolgáltat adatokat a központi nyilvántartás számára. 
Az Art. 94. § (3) bekezdése kimondja, hogy a jegyző elektronikus úton adatot szolgáltat azokról a személyekről, akiknek köztartozás-mentessége az Mötv., valamint a nemzetiségek jogairól szóló törvény méltatlansági eljárásra vonatkozó szabályai szerint vizsgálat tárgyát képezheti.

A hatályos szabályozás szerint akinek a gazdasági társaságokról szóló rendelkezések alapján a felszámolás során ki nem elégített követelésekért a bíróság jogerősen megállapította a felelősségét és a bírósági határozat szerinti helytállási kötelezettségét nem teljesítette, az méltatlan a képviselői, (polgármesteri) tisztség betöltésére, hiszen erre jellemzően ezen személyek rosszhiszemű vagy irracionális gazdálkodási tevékenysége esetén kerülhet sor. 
Mivel egy ilyen ügyben hozott jogerős bírói döntés megkérdőjelezi azt, hogy az adott személy valóban a tőle elvárható módon járt-e el, ezért ez alapján is méltatlanná nyilvánítható az önkormányzati képviselő.


Aki a vele szemben megindított bírósági eljárást lezáró jogerős bírósági döntés végrehajtását akadályozza, vagy azt neki felróható módon elmulasztja, méltatlanná válik a képviselői tisztség betöltésére. Az ilyen magatartás ugyanis arra utal, hogy az érintett személy nem tiszteli az állami közhatalmi döntéseket.


A tisztség betöltéséhez szükséges társadalmilag elvárt, méltó magatartásként szabályozza a törvény, hogy az Mötv. 36. §-ában szabályozott összeférhetetlenségi okot – a megbízatás ideje alatt szándékos bűncselekmény miatt jogerős szabadságvesztésre ítélés, vagy az állammal, önkormányzattal szemben (60 napon túl) fennálló köztartozás, felszámolás során felelősség a ki nem elégített követelésért, bírói döntés végrehajtásának akadályozása, összeférhetetlenségi ok elhallgatása – az érintett a képviselő-testület tudomására hozza. 

Az önkormányzati képviselő a fent részletezett körülmények fennállásáról, továbbá a jogerős bírósági ítélet kézhezvételétől számított három napon belül köteles tájékoztatni a képviselő-testületet és a kormányhivatalt.

Az Mötv. 38. § (3) bekezdése kimondja, hogy az eljáró bíróság az önkormányzati képviselő bűnösségét megállapító jogerős ítélet meghozataláról haladéktalanul tájékoztatja a képviselő-testületet és a kormányhivatalt.

A méltatlansági eljárásra egyebekben az összeférhetetlenségi eljárás szabályait (Mötv. 37. §) kell megfelelően alkalmazni.
Méltatlanság

Képviselő					Bíróság
 

jogerős ítélet kézhezvételétől				jogerős ítéletről haladéktalanul
(38.§ (1) bek. a-g),vagy a 38.§ 
(1) bek. d),e) pontjában foglaltak 
beálltától számított 3 napon belül

képviselő-testület és kormányhivatal
tájékoztatása

Képviselő					NAV



Megválasztásától számított 30 napon			Ha a képviselő az adatbázisba történő 
belül kérelmezi felvételét a köztartozásmentes		felvétel feltételeinek nem felel 
adózói adatbázisba (NAV)				meg, az adatbázisból törli


igazolja felvételét a képviselő-testületnél			képviselő-testület és kormányhivatal
a kérelem benyújtását követő hónap utolsó                                       írásbeli értesítése
napjáig


Kaposvár, 2024. szeptember 17.

Törvényességi Felügyeleti Osztály
a 2014. október 12-étől hatályos jogszabályok alapján

